मंगलवार (27 फरवरी) को मेघालय विधानसभा चुनाव संपन्न हो गया है। यहां 67 फीसदी मतदान दर्ज किया गया है। इसके बाद अब एग्जिट पोल्स भी सामने आ चुके हैं। एग्जिट पोल्स के मुताबिक मेघालय में बीजेपी की स्थिति मजबूत दिख रही है, वहीं कांग्रेस के हाथ से सत्ता छूटते दिख रही है। हालांकि किसी भी पोल में मेघालय की सत्ता किस पार्टी को मिल सकती है, इसके बारे में स्पष्ट आंकड़े नहीं दिए गए हैं, लेकिन बीजेपी की स्थिति राज्य में मजबूत दिख रही है। एक्सिस माई इंडिया के पोल्स के मुताबिक बीजेपी को राज्य में 30 के करीब सीटें मिलने का अनुमान है। वहीं कांग्रेस 20 पर ही सिमटती दिखाई दे रही है। पीडीएफ को 3 और एनसीपी के हिस्से में 2 सीटें जाती दिख रही हैं। वहीं अन्य के खाते में 4 सीटें जाने का अनुमान है। विधानसभा चुनाव से जुड़े अभी तक तीन एग्जिट पोल्स सामने आए हैं। न्यूज एक्स के एक्जिट पोल के नतीजों में नेशनल पीपुल पार्टी (एनपीपी) को 23-27 सीटें, भाजपा को 8-12 सीटें और कांग्रेस को 13 से 17 सीटें मिलने का पूर्वानुमान व्यक्त किया गया है। वहीं सीवोटर के अनुसार कांग्रेस को 13-19, एनपीपी को 17-23 और भाजपा को 4-8 सीटें मिल सकती हैं।